“ดาวโจนส์ฟิวเจอร์” ดีดกลับ 241 จุด หลังลงลึก! โนแคร์ความขัดแย้ง “รัสเซีย-ยูเครน”
“ดาวโจนส์ฟิวเจอร์” ดีดกลับ 241 จุด หลังลงลึกติด 4 วันทำการ! โนแคร์ความขัดแย้ง “รัสเซีย -ยูเครน” โดยรีบาวด์ไปในทิศทางตลาดหุ้นเอเซีย
23 ก.พ. 2565

ผู้สื่อข่าวรายงานว่า ณ เวลา 15.22 น. ตามเวลาประเทศไทย ดัชนีดาวโจนส์ฟิวเจอร์บวก 241 จุด หรือ 0.72% สู่ระดับ 33,769 จุด ซึ่งเป็นการเด้งกลับหลังจากอ่อนตัวลงต่อเนื่อง 4 วันทำการก่อนหน้า ขณะดัชนีดาวโจนส์เมื่อคืนปิดลบอยู่ที่ 33,596.61 จุด ลบไป 482.57 จุด หรือลงไป 1.42%
อย่างไรก็ตามการเด้งกลับของดาวโจนส์ฟิวเจอร์ไปในทิศทางตลาดหุ้นเอเชียที่รีบาวด์เป็นส่วนใหญ่ แม้ว่าตลาดยังคงจับตาสถานการณ์ตึงเครียดระหว่างรัสเซียและยูเครน หลังวุฒิสภารัสเซียมีมติเป็นเอกฉันท์อนุมัติให้ประธานาธิบดีวลาดิเมียร์ ปูติน สามารถใช้กองทัพรัสเซียนอกประเทศได้เพื่อให้การสนับสนุนกลุ่มแบ่งแยกดินแดนในยูเครน โดยปธน.ปูตินระบุว่า ข้อตกลงมินสก์ไม่มีอีกต่อไปแล้ว
ทั้งนี้ทางด้านประธานาธิบดีโจ ไบเดนแห่งสหรัฐประกาศมาตรคว่ำบาตรธนาคาร VEB ซึ่งเป็นธนาคารรายใหญ่ของรัสเซีย และคว่ำบาตรธนาคาร PSB ซึ่งเป็นธนาคารของกองทัพรัสเซีย โดยมาตรการดังกล่าวจะส่งผลให้ธนาคารทั้งสองแห่งไม่สามารถทำธุรกรรมในรูปสกุลเงินดอลลาร์ได้
นอกจากนี้ นายโอลาฟ โชลซ์ นายกรัฐมนตรีเยอรมนี ประกาศระงับการอนุมัติท่อส่งก๊าซธรรมชาติ Nord Stream 2 เมื่อวานนี้ เพื่อเป็นการตอบโต้รัสเซียที่ให้การรับรองเอกราชแก่แคว้นโดเนตสก์และลูฮันสก์ โดยนายโชลซ์กล่าวว่า เยอรมนีไม่สามารถให้การยอมรับ 2 แคว้นดังกล่าว